Dido
Dido (talaffuzi: Daydo; Florian Cloud de Bounevialle Armstrong (talaffuzi: Florian Klu de Bunevial Armstrong); 1971-yil 25-dekabrda tugʻilgan) ingliz qoʻshiqchisi va qoʻshiqnavisidir. Taxallusini Vergiliyning „Eneida“sida koʻklarga koʻtarilgan Karfagenning asoschisi asotir-malikaning ismi „Didona“dan olgan. 1999-yilda No Angel nomli ilk albomini chiqardi. Bu albom unga xalqaro miqyosda shuhrat olib keldi, umumjahon boʻylab 21 million nusxada sotildi. Albomning „Here with Me“ va „Thank You“ ashulalari hit boʻldi. Bundan tashqari, albom koʻplab yutuqlarga, jumladan ikki marta Brit Awards va bir marta MTV Europe Music Awardga loyiq koʻrildi. Ikkinchi albomi — Life for Rent boʻlib, 2003-yilda chiqarildi. Albomning „White Flag“ va „Life for Rent“ ashulalari hit boʻldi. Didoning ilk ikki albomi 2000-yillarda Birlashgan Qirollikda eng koʻp sotilgan musiqiy albomlar safidan oʻrin oldi. Dido 2008-yilda Safe Trip Home nomli uchinchi studiyaviy albomini ommaga havola etdi. Albom tanqidchilar tomonidan xush qarshilandi, ammo tijoriy jihatdan avvalgi albomlaridek muvaffaqiyat qozonmadi. Dido „If I Rise“ ashulasi uchun Oscarga nomzod boʻldi, 2019-yilning mayida esa Ivor Novello mukofotini oldi.